Huawei hårdt ramt af smartphone-kollaps

Det er bestemt ikke nemt at sælge mobiltelefoner i disse coronatider – og både Huawei og Samsung lader til at være særdeles hårdt ramt. Huawei især, fordi de samtidig lider under de amerikanske restriktioner. Ifølge analysehuset Gartner faldt det globale salg af smartphones med 20 procent i årets første kvartal og kalder det for et reelt kollaps.

– Coronavirus-pandemien fik det globale smartphone-marked til at opleve sit værste fald nogensinde, siger Anshul Gupta, der er forskningsanalytiker hos Gartner.

Mest medtaget er Huawei, der ifølge analysevirksomheden har oplevet en tilbagegang i salget på hele 27,3 procent. Men også Samsung er hårdt ramt, men et fald i salget på 22,7 procent, vurderer Gartner. Apples salg er også dalet, men med knapt så dramtiske 8,2 procent.

Huawei sagde i starten af marts, at de på grundlag af de amerikanske sanktioner forventede at sælge 20 procent færre smartphones i år. Men så kom coronaen.

Den eneste af de store producenter, der formår at holde skindet på næsen – ja, endda vækste en smule – er kinesiske Xiaomi, der ifølge Gartner solgte 1,4 procent flere smartphones i perioden.

Herunder smartphone-verden, som Gartner ser den i årets første kvartal. Ingen af producenterne leverer konkrete tal, så de bygger på – forhåbentligt velbegrundede – analyser fra Gartners partnere og kilder.

Producent | Solgte enheder (mio.) | Markedsandel | Vækst (%)
Samsung | 55.333 | 18,5 % | -22,7
Huawei | 42.499 | 14,2 % | -27,3
Apple | 40.920 | 13,7 % | -8,2
Xiaomi | 27.817 | 9,3 % | 1,4
Oppo | 23.949 | 8,0 % | -19,1
Øvrige | 108.621 | 36,3 % | -24,2
Samlet | 299.138 | 100 % | -20,2

Kilde: Gartner Analytics

Huawei hårdt ramt af smartphone-kollaps