Elon Musk vil tilbyde videomøder i Tesla via det indbyggede kamera

I disse coronatider, hvor videokonferencer er blevet så populære, lover Elon Musk nu, at det vil blive muligt at holde videomøder. I bilen. Via det indbyggede (og ubrugte) kabinekamera som alle Model 3’er er udstyret med.

Kabinekameraet er placeret i bakspejlet og findes på alle Tesla Model 3-modeller. Det har dog aldrig været ikke aktiveret og har løbende vakt undren over, hvorfor det overhovedet var der. I sidste måned forklarede Elon Musk, at det er tiltænkt brug i taxier; Det skal være ejerens mulighed for at holde øje med, om bilens betalende passagerer opfører sig ordenligt.

Men det åbner også op for en anden funktion, der er ret populær i disse coronatider: Videomøder. En Tesla-ejer spurgte om muligheden på Twitter og Elon Musk – der jo bruger en del tid på det sociale medie – svarede resolut, at det ”bestemt er en fremtidig funktion”.

Yeah, definitely a future feature
— Elon Musk (@elonmusk) May 5, 2020

Umiddelbart er det jo oplagt at udnytte den eksisterende hardware – kameraet og bilens store centrale skærm – til formålet, men spørgsmålet er, om det 1) giver mening og 2) overhovedet er lovligt. Herhjemme får man bøder, hvis man kigger på sin mobiltelefon under kørsel. Det vil i hvert fald kræve, at man har disciplin til at holde ind på en rasteplads under mødet.

Hvad tænker du? Er videomøder i bilen en god ide? Ville du bruge det? Giv dit besyv med i kommentarfeltet nedenfor …

Elon Musk vil tilbyde videomøder i Tesla via det indbyggede kamera